མཛད་རྣམ་རྒྱ་ཆེན་སྙིང་རྗེའི་རོལ་མཚོསོགས་ལས་རྒྱལ་དབང་བཅུ་གསུམ་པ་སྐུ་འབུམ་དུ་བཞུགས་པའི་བར་སྐབས་ཤིག་ལ་ཆོས་རྗེ་དོན་རིན་པོ་ཆེའི་གདན་ས་བྱ་ཁྱུང་དགོན་པར་ཕེབས་ཚུལ་འཁོད་ཡོད་པ་དང་།ཕེབས་རྐྱེན་ནི་གནས་མཇལ་གནང་བའི་ཆེད་ཁོ་ན་ཡིན་པར་བཤད་ཡོད།ཡིན་ན་ཡང་གོང་གསལ་ཟིན་ཐོདེ་ལས་རྒྱལ་དབང་མཆོག་བྱ་ཁྱུང་དུ་ཕེབས་རྐྱེན་སྐོར་ལ་འདི་ལྟར་གསུངས་ཡོད་དེ།རྒྱལ་དབང་བཅུ་གསུམ་པ་སྐུ་འབུམ་དུ་བཞུགས་སྐབས་མཚན་ཞིག་ལ་གློ་བུར་དུ་སྐུ་འབུམ་དགོན་པའི་སྐོར་ལམ་ཡོངས་རྫོགས་དམག་གིས་བསྐོར་པའི་གནས་ཚུལ་བྱུང་བས།རྒྱལ་དབང་བཅུ་གསུམ་པ་གཙོས་དྲུང་འཁོར་དང་བླ་སྤྲུལ་སོགས་ཀྱིས་འཇིགས་སྣང་ཆེན་པོ་སྐྱེས་ཏེ་ཅི་བྱ་གཏོལ་མེད་དུ་གྱུར།དེ་ནས་རྒྱལ་དབང་ཚང་གིས་བླ་མ་རྣམས་ལ་ད་ནི་དངོས་ནས་མཐུ་སྟོབས་དང་ནུས་པ་ཅན་ཡོད་ན་བཀོལ་རན་རེད་གསུངས་པས།ཚང་མས་ཁ་གྲགས་རྒྱུ་མེད་པར་ཁ་རོག་གེར་བཞུགས་པ་ལ།བདེ་ཡངས་བློ་བཟང་བསྟན་འཛིན་ནོར་བུ་ཡར་བཞེངས་ཏེ་འདི་བཟློག་པ་དེ་འདྲའི་དཀའ་བ་མིན་གསུངས་ཏེ་གཏོར་མ་མཐོ་གང་བཟོས་ནས་དམིགས་སྒོམ་དང་བཅས་འཕངས་པ་ན།གང་འཚམས་ཤིག་ནས་དགོན་པའི་ཕྱི་སྐོར་ནས་དམག་མི་མང་བོས་འུར་ལངས་པ་བྱུང་།མཚམས་ཤིག་ལ་ཅི་ཡིན་འདི་ཡིན་མིན་པར་སྐུ་འབུམ་གྱི་བླ་མ་དམག་དཔོན་དེ་བཀྲོངས་སོང་ཞེས་ཚང་མས་སྐད་བརྒྱབ་པ་ཐོས།དེའི་བར་ནས་རྒྱལ་དབང་བཅུ་གསུམ་པ་སྐུ་འཁོར་ཉུང་ཤོས་ཤིག་ཕྱི་ལོགས་སུ་ཐར་ཙམ་བྱས།དེ་ནས་གསང་སྟབས་ཀྱིས་བྱ་ཁྱུང་ལ་མཚན་བརྒྱབ་ནས་ཕེབས་འོང་བ་རེད་ཟེར།ཞེས་སོ།།